מיכל קרומר-נבו

**מיכל קרומר-נבו** (נולדה ב-1961) היא פרופסור מן המניין במחלקה לעבודה סוציאלית באוניברסיטת בן-גוריון בנגב פיתחה את הפרדיגמה של עבודה סוציאלית מודעת עוני. 
## קורות חיים
קרמר-נבו נולדה ב-1961. היא גדלה בגבעתיים ורכשה תואר ראשון בספרות עברית לפני שהחלה את מסלול הלימודים בעבודה סוציאלית. את עבודת התיזה לתואר מוסמך אוניברסיטה ואת עבודת הדוקטורט כתבה בהנחיית פרופ' יונה רוזנפלד בבית הספר לעבודה סוציאלית באוניברסיטה העברית. במקביל ללימודיה עבדה כעובדת סוציאלית עם בני נוער ובמסגרות של בריאות הנפש והתמחתה בפסיכותרפיה.

בשנת 2000 הגיעה לאוניברסיטת בן-גוריון בנגב כמלגאית קרייטמן לפוסט-דוקטורט, ומאז היא חברת סגל באוניברסיטה זו. שמשה כעמיתת מחקר ב-Chapin Hall Center for Children, University of Chicago וב-אוניברסיטת פנסילבניה. 

### פעילות אקדמית וציבורית
קרומר-נבו פועלת לפיתוח פרקטיקות מקצועיות, המתמקדות בעבודה פרטנית לשינוי חברתי. בשנת 2013 הייתה חברה בוועדה למלחמה בעוני בישראל, השתתפה בפורום למאבק בעוני מיומו הראשון ופעלה רבות לציון יום המאבק בעוני השנתי בכנסת ומ2016 משמשת כיועצת אקדמית בכירה למשרד הרווחה והשירותים החברתיים. 

בנוסף, קרומר-נבו עוסקת במשך השנים בפיתוח וקידום שיטות מחקר איכותניות ובעיקר שיטות מחקר ביקורתיות, הרואות במחקר עצמו זירה לשינוי חברתי ומדגישות את הסובייקטיביות של החוקרת ושל משתתפי המחקר. היא משמשת כנשיאת הכבוד של המרכז הישראלי למחקר איכותני של האדם והחברה שבאוניברסיטת בן-גוריון ועמדה בראשו בשנים 2008–2016.

החל משנת 2023 היא משמשת כראשת המחלקה לעבודה סוציאלית ע"ש שפיצר באוניברסיטת בן גוריון בנגב והחל משנת 2025 משמשת כראשת מכון אימפקט למחקר באוניברסיטת בן גוריון בנגב. 

### מחקר
ספרה הראשון, "נשים בעוני: סיפורי חיים: מגדר, כאב, התנגדות" מציג סיפורי חיים של נשים תוך התמקדות בחווית הכאב הפסיכולוגי שהן חוות, בהתנגדות היומיומית שלהן לעוניין ובאופן בו ההצטלבות שבין עוני ומגדר באה לידי ביטוי בחייהן. 
טענתה המרכזית בספר זה היא כי אנשים החיים בעוני מתנגדים לעוני לאורך חייהם, אך מכיוון שמאבקם אינו מסתיים בהצלחה ניצחת, החברה, ובכללה אנשי המקצוע, אינה מזהה את מעשיהם כהתנגדות, והם אף מואשמים בכך שהם תורמים לעוניים. בהמשך, ערכה מחקר פעולה משתף חלוצי עם אנשים בעוני, אשר שם במרכז את השותפות בין אנשים בעלי ניסיון חיים לבין חוקרים מהאקדמיה במטרה להביא את הידע של אנשים בעוני לזירה הציבורית.

### עבודה סוציאלית ביקורתית
עבודה סוציאלית ביקורתית מגשרת בין עבודה פרטנית לבין המשגה, ניתוח ופרקטיקה פוליטית, שבמרכזה התייחסות ליחסי כוח חברתיים. קרומר-נבו מרבה להרצות בתחום זה במסגרות אקדמיות ומקצועיות. היא הקימה ועומדת בראש התוכנית "עבודה פרטנית לשינוי חברתי" להכשרת סטודנטים לעבודה סוציאלית עם אנשים החיים בעוני כפרקטיקה פוליטית; הקימה יחד עם עובדים סוציאליים מאזור הדרום את הפורום הבאר-שבעי "עבודה סוציאלית. חושבת. שינוי"; והשתתפה בהקמת תוכנית ארצית להכשרת עובדים סוציאליים לעבודה ביקורתית עם משפחות בעוני במסגרת המחלקות לשירותים חברתיים בשיתוף עם משרד הרווחה והשירותים החברתיים. בנוסף, היא עוסקת בהערכת תוכניות אלטרנטיביות ומנחה סטודנטים לתארים מתקדמים לתעד, לחקור ולהמשיג דרכי פרקטיקה ביקורתיות קימות, כדי להפוך אותן לנגישות לאחרים, לתת להן נוכחות בזירה הציבורית, ועל ידי כך לחזק אותן כאלטרנטיבה לגיטימית לפעולה מקצועית.

### עבודה סוציאלית מודעת-עוני

קרומר-נבו מעידה על עצמה כי יש לה "פרויקט חיים (גרנדיוזי), לשנות את האופן בו פועלת העבודה הסוציאלית עם אנשים החיים בעוני". היא פועלת ליצירת ידע תאורטי ואמפירי שייצג את האנשים החיים בעוני, מתוך תפיסה כי הקרבה לחוויות החיים של פרטים והבנת המבנים החברתיים שמעצבים אותן הם המפתח לפעולה המקצועית בעבודה סוציאלית. 

קרומר-נבו פיתחה את הפרדיגמה עבודה סוציאלית מודעת-עוניאשר אומצה על ידי משרד הרווחה בשנת 2015 כמודל מוביל לעבודת עו"ס משפחה במחלקות לשירותים חברתיים ברחבי הארץ. במסגרת זאת, פותחו מספר תוכניות בהיקף ארצי למשפחות, לצעירים ולילדים בסיכון. מאז 2016 משמשת קרומר-נבו כיועצת בכירה למשרד הרווחה והשירותים החברתיים, על מנת להטמיע וליישם את הרעיונות של עבודה סוציאלית מודעת-עוני בפרקטיקה ובמדיניות של המשרד. 

בשנת 2020 יצא לאור בהוצאת Policy Press ספרה "Radical Hope: Poverty-Aware Practice for Social Work".
הספר מתאר את מרכיביה העיקריים של הפרדיגמה עבודה סוציאלית מודעת-עוני, ואת הרקע התאורטי הרב-תחומי שבו היא מעוגנת, ומציג את האפשרויות הגלומות בשילוב הפרדיגמה בפרקטיקות המקצועיות של עבודה סוציאלית בכלל, בהסתמך על הניסיון היישומי המקיף שהצטבר במהלך יישומה במסגרת הפרקטיקה המקצועית של העובדים הסוציאליים בישראל. בשנת 2022 יצא הספר לאור גם בעברית, תחת הכותר "תקווה רדיקלית: פרקטיקה מודעת-עוני בעבודה סוציאלית", בהוצאת פרדס.

ספר הכשרה המתאר המודל הפדגוגי להוראת עבודה סוציאלית מודעת עוני "עבודה סוציאלית מודעת עוני: ספר הכשרה" התפרסם על ידי משרד הרווחה והשירותים החברתיים וג'וינט-אשלים.

## אותות הוקרה ופרסים
בשנת 2014 הוענק לפרופ' קרומר-נבו אות הוקרה ופרס לעו"ס (מן האקדמיה) על פועלה לקידום שינוי חברתי. אות הוקרה ופרס זה מוענק ל"עובדים ועובדות סוציאליים שבמסגרת עבודתם המקצועית ובנוסף לה תורמים תרומה משמעותית לתהליכי שינוי מדיניות ושינוי חברתי", והוא הוענק ביוזמת שר הרווחה והשירותים החברתיים, בשותפות עם השדולה למען העו"ס בכנסת ישראל ואיגוד העובדים הסוציאליים.

בשנת 2019 הוענק לקרומר-נבו אות מפעל חיים מטעם אספנט-ישראל, אות הוקרה המוענק "...לאישיות שתרמה תרומה מיוחדת לקידום המדיניות החברתית בישראל". בהודעה שפרסם אספנט-ישראל צוינה במיוחד עבודתה רבת ההשפעה של קרומר-נבו בקשר עם פיתוח ויישום הפרדיגמה של עבודה סוציאלית מודעת-עוני.

קרומר-נבו הייתה אחת ממקבלי אותות ההוקרה שחולקו מטעם משרד העבודה, הרווחה והשירותים החברתיים ל"...אנשי ונשות מופת בתחום שעיצבו את העבודה הסוציאלית ואת מדינת הרווחה בישראל", וזאת במסגרת האירוע לציון שבעים שנות עבודה סוציאלית בישראל שקיים המשרד ביום העבודה הסוציאלית הבינלאומי לשנת 2019.

הספר "Radical Hope: Poverty-Aware Practice for Social Work" זכה בשנת 2021 בפרס ספר המחקר הטוב ביותר מטעם האגודה האמריקאית לעבודה סוציאלית ומחקר (SSWR).

## ספרים שכתבה או ערכה
*מיכל קרומר-נבו, **נשים בעוני: סיפורי חיים: מגדר, כאב, התנגדות** (2006), סדרת מגדרים, הוצאת הקיבוץ המאוחד.
*לאה קסן ומיכל קרומר-נבו (עורכות), **ניתוח נתונים במחקר איכותני** (2010), הוצאת אוניברסיטת בן-גוריון בנגב.
*יוחאי חקק, לאה קסן ומיכל קרומר-נבו (עורכים), **הכל מדיד? מבטים ביקורתיים על דירוג וכימות** (2010), הוצאת אוניברסיטת בן-גוריון בנגב.
*מיכל קרומר-נבו, מיה לביא-אג'אי ודפנה הקר (עורכות), **מתודולוגיות מחקר פמיניסטיות** (2014), סדרת מגדרים, הוצאת הקיבוץ המאוחד.
*מיכל קרומר-נבו, רוני סטריאר ועידית וייס-גל (עורכים), **ביקורת בפעולה: פרקטיקות ביקורתיות בשדה החברתי בישראל** (2020), הוצאת רסלינג.
*Michal Krumer-Nevo, **Radical Hope: Poverty-Aware Practice for Social Work** (2020), Policy Press
*מיכל קרומר-נבו, **תקווה רדיקלית: פרקטיקה מודעת-עוני בעבודה סוציאלית** (2022), הוצאת פרדס.
*מיכל קרומר-נבו, **עבודה סוציאלית מודעת עוני: ספר הכשרה** (2022), הוצאת משרד הרווחה והשירותים החברתיים וג'וינט-אשלים. 
*יונתן נבו ומיכל קרומר-נבו, בין הנגב והגליל: מפגש מצולם עם חסרי בית (2025), הוצאת אסיה. 

## קישורים חיצוניים

*שיחה על הספר "תקווה רדיקלית" בתוכנית "ספרים, רבותיי, ספרים" בגלי-צה"ל (פרופ' קרומר-נבו משוחחת עם ציפי גון-גרוס), מיולי 2022 (סביב דקה 19:35 בתוכנית)
*מפגש תקווה רדיקלית - מפגש עיון רב משתתפים לרגל צאת ספרה של פרופ' קרומר-נבו Radical Hope, שהתקיים בבית הספר לעבודה סוציאלית באוניברסיטת תל אביב, מאפריל 2021 
*מרעש לקול: איך לדבר אחרת על ועם אנשים החיים בעוני; הרצאה של פרופ' קרומר-נבו בכנס CAN, מנובמבר 2013 
*חושבים שאנשים מתרגלים לחיים בעוני- הם לא!", ריאיון עם פרופ' מיכל קרומר-נבו מאוגוסט 2016 באתר כתב העת המקוון "אורבנולוגיה"
*שנתיים להמלצות ועדת אלאלוף - דברים שנשאה פרופ' קרומר-נבו בכנס השנתי של מרכז טאוב מדצמבר 2016
* 
*שלוש דרכים להביט באנשים החיים בעוני, מיכל קרומר-נבו; פרק מהספר "נשים בעוני" בגיליון 20 של המגזין ארץ אחרת מפברואר 2004
*דף המרצה של פרופ' קרומר-נבו באתר אוניברסיטת בן-גוריון בנגב
*המרכז הישראלי למחקר איכותני של האדם והחברה
*המחלקה לעבודה סוציאלית באוניברסיטת בן-גוריון

## הערות שוליים

קטגוריה:סגל אוניברסיטת בן-גוריון בנגב: עבודה סוציאלית
קטגוריה:עובדות סוציאליות ישראליות
קטגוריה:עובדים סוציאליים ישראלים
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:בוגרות האוניברסיטה העברית בירושלים: עבודה סוציאלית
קטגוריה:בוגרי האוניברסיטה העברית בירושלים: עבודה סוציאלית
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:גבעתיים: אישים
קטגוריה:ישראליות שנולדו ב-1961
קטגוריה:ישראלים שנולדו ב-1961